Artikel i Ry Ugeavis 22. dec.

*Hvor er din yndlingsplet i Ry?*

Kom med dit bud på den dejligste udsigt, den fineste åbred, den sjoveste baggård, den smukkeste bygning - og vær med til at skabe en helt ny fortælling om Ry.

I anledning af byens 150 års jubilæum i 2021 bliver der nemlig udgivet en bog med ”50 skønne, sjove, skjulte og især smukke steder i Ry og omegn”, og den skal basere sig på input fra Ry-borgerne.

* Ingen ved bedre end borgerne i Ry og omegn, hvor de dejligste steder er. Ikke bare de steder, vi skriver om i turistbrochurerne, men også alle de skønne pletter, vi oplever til hverdag, eller som gemmer sig bag næste sving. Både inde i gaderne og ude i naturen, både i stationsbyen og i de omliggende landsbyer, lyder det fra Marianne Purup, som skriver og redigerer bogen sammen med Mia Bay, begge fra Greenways.dk.

Bogen bliver til takket være støtte fra Brugsforeningen TRYG, Ry City, Ry Borgerforening og Ry Rotary Klub, og udvælgelsen af de 50 fortællinger i bogen bliver lagt i hænderne på en komité, der - ud over sponsorerne - også består af repræsentanter for bl.a. Foreningen Søhøjlandet (som ejer Greenways.dk), Fælles om Ry, højskolen, kirken, ugeavisen og museet.

Komiteen samles i midten af januar, og deltagerne bliver først sluppet ud af mødelokalet, når der kommer hvid røg ud. Altså når man er enige om at pege på 50 af de steder, som er foreslået. Hanne Fabricius-Haunstrup fra Ry Rotary Klub vil styre komiteen sikkert igennem processen.

*Nu med stjernedrys*

Folk, som har været med til at gøre Ry kendt, bliver også spurgt om deres input.

* Musikere, designere, forfattere og andre, som har været med til at bringe byen ud i verden, bliver spurgt om deres yndlingsplet. På den måde håber vi at kunne føje lidt stjernedrys til fortællingen, lyder det med et smil fra Marianne Purup.

Bogen bliver lanceret i forbindelse med jubilæet til maj 2021 og bliver gratis for alle Ry-borgere. Desuden vil der være ca. tusind eksemplarer, som kan gives til byens gæster.

* Bogen skal have gemmeværdi og give os alle sammen lyst til at opsøge nye oplevelser i ”baghaven”. Samtidig skal den naturligvis være med til at brande alle herlighederne for nye eller kommende Ry-borgere og gæster fra hele landet, lyder det fra Greenways.dk.

Også byens butikker og virksomheder får mulighed for at blive synlige i bogen i form af små støtteannoncer samlet bag i bogen.

GØR SÅDAN HER:

Skriv to-tre linjer om din yndlingsplet til info@greenways.dk senest 8. januar 2021. Har du et billede, som må bruges i bogen, må du meget gerne sende det med.